Արևելաեվրոպական հովվաշուն

Արևելաեվրոպական հովվաշուն, () ծառայողական շների ցեղատեսակ։

Ցեղատեսակի պատմությունը 

Արևելաեվրոպական հովվաշուն ցեղատեսակը ստացվել է 1930-ական թվականներին՝ ԽՍՀՄ-ում, Գերմանական հովվաշուն ցեղատեսակից։ Ստեղծման նպատակը առավելապես ցրտադիմացկուն ցեղատեսակ ստեղծելն էր, որը նաև կաշխատեր ԽՍՀՄ բոլոր կլիմայական գոտիներում և կծառայեր խորհրդային բանակում, միլիցիայում և ժողովրդական տնտեսության այլ բնագավառներում։

Առաջին ստանդարտը, որը բնութագրում է ցեղատեսակին, հաստատվել է 1964 թվականին՝ ԽՍՀՄ գյուղատնտեսության նախարարության կինոլոգիական խորհրդի կողմից։ Ներկայումս ցեղատեսակը ճանաչվել է մի շարք միջազգային կինոլոգիական կազմակերպությունների կողմից (UCI, IKU և այլն), սակայն դեռևս չի ճանաչվել Կինոլոգիայի միջազգային ֆեդերացիայի (FCI) կողմից։ Ցեղատեսակը լավ հայտնի է ԱՊՀ երկրներում, սակայն նրա մասին տեղեկությունները միջազգային ասպարեզում սակավ են։

Ընդհանուր բնութագիրը 

Միջին կամ խոշոր չափերի շներ են, ամուր մարմնակազմվածքով, ուժեղ, բայց ոչ կոպիտ ոսկրային համակարգով։ Մկանային համակարգը լավ է զարգացած։

Հավասարակշռված է և ինքնավստահ, խելացի, անծանոթների նկատմամբ կարող է լինել բարեհամբույր, սակայն չվստահող, ունի ակտիվ պաշտպանական ռեակցիա։ Կարողանում է վերահսկել իրադրությունը և անմիջապես գործի անցնել՝ ստանալով տիրոջ հրամանը։ Հիանալիորեն հանդես է գալիս որպես ուղեկցող կույրերի համար։

Կարևոր է որպեսզի ցեղատեսակը համապատասխանի մի շարք ստանդարտների. մնդավի բարձրությունը՝ 66-76 սմ (արու), 62-72 սմ (էգ), քաշը՝ 35-60 կգ (արու), 30-50 կգ (էգ)։ Հարթամազ է, կոպիտ, միջին կամ կարճ մազերով։ Գունավորումը կարող է լինել սև կամ արծաթավուն մոխրագույն, որը համադրվում է առավել բաց գույների հետ։

Ծանոթագրություններ 

Շան ցեղատեսակներ
Շներ